Document ID: 32006R0393

KOMISJONI MÄÄRUS (EÜ) nr 393/2006,
6. märts 2006,
millega avatakse küüslaugu autonoomne tariifikvoot ja sätestatakse selle haldamine alates 1. aprillist 2006
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artikli 41 esimest lõiku,
ning arvestades järgmist:
(1)
Komisjoni määrusega (EÜ) nr 1870/2005 (1) avatakse kolmandatest riikidest imporditava küüslaugu tariifikvoodid ja tagatakse nende haldamine ning kehtestatakse päritolusertifikaatide süsteem.
(2)
Määrusega (EÜ) nr 1870/2005 on kehtestatud üleminekumeetmed, mis võimaldavad kõnealuseid kvoote kohaldada Tšehhi Vabariigist, Eestist, Küproselt, Lätist, Leedust, Ungarist, Maltalt, Poolast, Sloveeniast ja Slovakkiast (edaspidi “uued liikmesriigid”) pärinevate importijate suhtes. Kõnealuste meetmete eesmärk on eristada seniseid importijaid uute liikmesriikide uutest importijatest ning kohandada individuaalse kvoodi mõistet selliselt, et seda süsteemi saaks kohaldada nende importijate suhtes.
(3)
Laienenud ühenduse turu püsiva varustamise tagamiseks tuleks avada uus ajutine autonoomne imporditariifikvoot CN-koodi 0703 20 00 alla kuuluva värske või jahutatud küüslaugu jaoks, võttes arvesse majanduslikke tingimusi, mille kohaselt toimus varustamine uutes liikmesriikides enne ühinemist Euroopa Liiduga.
(4)
Nimetatud uus kvoot peaks olema ajutine ega tohiks mõjutada Maailma Kaubandusorganisatsioonis (WTO) seoses uute liikmesriikide ühinemisega peetavate läbirääkimiste tulemusi.
(5)
Käesoleva määrusega ette nähtud meetmed on kooskõlas värske puu- ja köögivilja turu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. 1. aprillist 2006 avatakse 4 400 tonni suurune autonoomne tariifikvoot, mille järjekorranumber on 09.4066 (edaspidi “autonoomne kvoot”), CN-koodi 0703 20 00 alla kuuluva värske või jahutatud küüslaugu importimiseks ühendusse.
2. Autonoomse kvoodi raames imporditud toodete puhul on väärtuseline tollimaksumäär 9,6 %.
Artikkel 2
Autonoomse kvoodi haldamise suhtes kohaldatakse määrust (EÜ) nr 1870/2005, kui käesolevas määruses ei ole sätestatud teisiti.
Määruse (EÜ) nr 1870/2005 artiklit 1, artikli 4 lõiget 2, artiklit 6, artikli 7 lõiget 2, artikli 8 lõikeid 3 ja 6, artikli 9 esimest lõiku ja artikli 10 lõikeid 1 ja 2 autonoomse kvoodi haldamise suhtes siiski ei kohaldata.
Artikkel 3
Autonoomse kvoodi raames välja antud impordilitsentsid (edaspidi “litsentsid”) kehtivad 30. juunini 2006.
Määruse (EÜ) nr 1870/2005 tähenduses käsitletakse litsentse A-litsentside tähenduses.
Litsentsi lahtrisse 24 tehakse üks I lisas loetletud kannetest.
Artikkel 4
1. Importijad võivad esitada litsentsitaotlusi liikmesriikide pädevatele asutustele viie tööpäeva jooksul pärast käesoleva määruse jõustumiskuupäeva.
Litsentsitaotluse lahtrisse 20 tehakse üks II lisas loetletud kannetest.
2. Importija ei või esitada litsentsitaotlusi suurema koguse kohta kui 10 % autonoomsest kvoodist.
Artikkel 5
Autonoomne kvoot jaotatakse järgmiselt:
-
70 % senistele importijatele,
-
30 % uutele importijatele.
Kui ühele importijate kategooriale ette nähtud kogust täielikult ära ei kasutata, võib allesjäänud koguse üle kanda teisele importijate kategooriale.
Artikkel 6
1. Liikmesriigid teatavad komisjonile seitsmendal tööpäeval pärast käesoleva määruse jõustumist, milliste koguste kohta on esitatud litsentsitaotlusi.
2. Litsentsid antakse välja kaheteistkümnendal tööpäeval pärast käesoleva määruse jõustumist, kui komisjon ei ole võtnud erimeetmeid vastavalt lõikele 3.
3. Kui komisjon tuvastab käesoleva artikli lõike 1 kohaselt esitatud teabe alusel, et litsentsitaotlustes nimetatud kogused ületavad vastava kategooria importijatele käesoleva määruse artikliga 5 ette nähtud koguseid, kehtestab komisjon määrusega kõnealuste taotluste suhtes ühtse vähendusprotsendi.
Sellisel juhul annavad litsentse välja pädevad ametiasutused kolmandal tööpäeval pärast esimeses lõigus nimetatud määruse jõustumist. Määruse (EÜ) nr 1870/2005 artiklit 11 kohaldatakse mutatis mutandis.
Artikkel 7
Käesolev määrus jõustub selle Euroopa Liidu Teatajas avaldamise kuupäeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. märts 2006

Labels: 3
17
5